**וולטר הרברט ווית'רס** (באנגלית: **Walter Herbert Withers**‏; 22 באוקטובר 1854 – 13 באוקטובר 1914) היה אמן נוף אוסטרלי יליד אנגליה וחבר באסכולת היידלברג של אימפרסיוניסטים אוסטרלים.

ביוגרפיה
--------

וויתרס נולד בהנדסוורת' (אנ'), סטפורדשייר, בנו של אדווין ווית'רס. הוא גילה רצון מוקדם לצייר, אך אביו התנגד לכך שיהפוך לצייר מקצועי.

בשנת 1882 הוא הגיע לאוסטרליה בכוונה לעבוד בחווה. לאחר שעבד כ־18 חודשים בחווה, עבר ווית'רס למלבורן וקיבל תפקיד כשרטט בחברת הדפסות. בתקופת עבודתו בשחור-לבן צייר ווית'רס בגיר העתקת ציור של אוטו פון ביסמרק, שהיווה דוגמה יפה במיוחד לעבודתו בכיוון זה. בזמנו הפנוי ווית'רס ביקש לפתח את האמנות שלו, ובסופו של דבר עבודותיו התקבלו לתערוכה באקדמיה הוותיקה במלבורן.

בשנת 1887 ווית'רס חזר לאירופה, ושם התחתן עם פאני פלין באוקטובר אותה שנה. הוא ורעייתו התיישבו בדירה קטנה בפריז והוא למד כמה חודשים באקדמיה ז'וליאן. 

הוא חזר לאוסטרליה עם רעייתו ביוני 1888 לאחר שהוזמן לבצע עבודות בשחור לבן עבור פרגוסון ומיטשל ממלבורן. עבודתו החשובה ביותר נעשתה בתקופה זו - איורים לספר של אדמונד פין (אנ'), "דברי הימים של מלבורן העתיקה".

ווית'רס התמקם בהתחלה בקיו (אנ'), פרוור של מלבורן, ולאחר מכן באיגלמונט (אנ') שמעבר לנהר ירה. הוא התיידד עם ארתור סטריטון, צ'ארלס קונדר, טום רוברטס, פרדריק מק'קבין ואמנים מובילים אחרים של התקופה. הוא החל למכור כמה תמונות, אך השפל הכלכלי שם קץ לתוכניות שלו. בשנת 1890 עברו ווית'רס ומשפחתו לאחוזת צ'רטריסוויל (אנ') במזרח איוונהו (אנ'). בשנת 1903 הם עברו בפעם האחרונה לאלת'ם (אנ') לבית עץ, כאן הוסיף ווית'רס סטודיו, וצייר עבודות רבות המציגות את הנוף המקומי.

השפעה
-----

ניכרת השפעתו של ווית'רס כצייר, על סטודנטים צעירים בתקופתו. הוא קיבל עבודה כמאסטר לציור ורישום בבתי ספר, ובין התלמידים שלו היו פרסי לינדזי ואחיו הצעיר נורמן לינדזי.

בשנת 1891 הוא פתח סטודיו ברחוב קולינס (אנ') ווסט, שם ערך את התערוכה הפרטית הראשונה שלו. משנת 1894 בילה ווית'רס את ארבע השנים הבאות בקוטג' ברחוב קייפ, היידלברג (אנ'), ויקטוריה. כאן צייר כמה מעבודותיו המשובחות ביותר. בשנת 1894 הוצגה יצירת המופת שלו, "חורף רגוע" בתערוכת אגודת האמנים הוויקטוריאנית (אנ') שנקנתה על ידי נאמני הגלריה הלאומית של ויקטוריה. "בית הסלקטור", שצויר בשנת 1895, היה הישג שזכה להערצתם של ארתור סטריטון ופרדריק מק'קבין.

הוא התפתח בקריירה יציבה של ציור אם כי בהתחלה ללא הצלחה מסחרית. בשנת 1897 הוענק לו פרס ווין (אנ') הראשון בסידני על תמונתו "הסערה", שנרכשה באותה שנה עבור הגלריה הלאומית של ניו סאות' ויילס (אנ') (AGNSW). הוא נבחר למועצת אגודת האמנים הוויקטוריאנית בשנת 1889, ובשנת 1905 מילא את תפקיד הנשיא במשך שנה.

בריאותו התדרדרה לקראת סוף חייו אך הוא המשיך לצייר כמות גדולה של ציורים בצבעי שמן וגם בצבעי מים. לאחר מותו עבודתו הצליחה בתערוכות ובגלריות.

הוא נפטר באלת'ם, ויקטוריה ב-13 באוקטובר 1914, והותיר אחריו את רעייתו וארבעת ילדיהם, כולל מרג'רי ווית'רס, שהייתה גם ציירת. הוא נקבר בכנסייה האנגליקנית של סנט הלנה.

גלריה
-----

* לאחר חום היוםלאחר חום היום
* יום גשוםיום גשום
* מחפש הזהבמחפש הזהב
* יום חורפי בהיריום חורפי בהיר
* חורף רגועחורף רגוע
* סוף הקיץסוף הקיץ
* רועה הכבשיםרועה הכבשים
* נערה כפריתנערה כפרית

קישורים חיצוניים
----------------

ויקישיתוף מדיה וקבצים בנושא **וולטר ווית'רס** בוויקישיתוף

הערות שוליים
------------

1. ↑  Andrew Mackenzie, **Withers, Walter Herbert (1854–1914)**, Canberra: National Centre of Biography, Australian National University
2. 1 2  Alexander McCubbin (1919). The Art of Walter Withers. Melbourne: Australian Art Books.
3. ↑  "Walter Withers, 1854 – 1914"
4. ↑  Marshall, Alan (1971). Pioneers and Painters. Thomas Nelson. p. 111

|  |  |
| --- | --- |
| בקרת זהויות עריכת הנתון בוויקינתונים | 
* ADB: withers-walter-herbert-9165
* GND: 106402646X
* ISNI: 0000 0000 6703 285X
* LCCN: n91005494
* NGV: 604
* NLA: 35643126
* RKD: 85137
* SNAC: w6mm49d7
* Trove: 549353
* ULAN: 500017262
* VIAF: 4103518
* WorldCat: lccn-n91005494

 |